钦定古今图书集成/历象汇编/庶征典/第067卷 > 《观象玩占》 > 《月旁云气占》
## 钦定古今图书集成/历象汇编/庶征典/第067卷 > 《观象玩占》 > 《月旁云气占》

月有戴，不出百日，人主有喜。

月有珥色青，为忧；白，为丧；赤，为兵；黑，为亡；黄，为喜。
月有两珥，其下国喜，兵在外，则胜；有四珥，国安有喜。
《高宗占》曰：“月十日有两三珥，国有喜；四珥，女主忧；不
则天子有立诸侯。”

月昏有珥，天下兵大起，不出六十日。《荆州占》曰：“有半
喜。”

“月夜半而珥”，边地有恐。

月有白珥，其下城降。

月左有珥，臣与君青衣，北宫有奸。右有珥，臣与君青
衣，南宫有奸。

月冠而珥，有大风，人主有喜；戴而珥，不出百日，人主
有喜。

月有背璚，臣欲为邪。其色青中赤，外有芒刺，为逆；中
赤外青，无芒刺，为谋；数见则国凶。一曰，月背璚，臣相
残，天子左右有奸，宜备。

月有抱为顺，背为逆，抱且背为不和。臣有为忠，亦有
为邪者。

月有四璚不晕，臣下有谋不成。

月有《四提天子》无后，其下国有忧，“《六提天子》游行天
下。”

凡月晕而珥，皆为兵起；“不晕而珥，皆为有喜。”

月晕谓之“逡巡”，君政和平。月终岁不晕，天下人安。月
晕者，臣下专权之象；晕则受冲，及所在国皆不安。
月晕七日，无风雨，兵起，土工兴。凡孟月七日、仲月八
日、季月九日夜，皆当月晕，不以其日不出三日，当有
暴风甚雨，不则为兵灾。

月晕赤而光，天子起兵攻城，城降。

月晕黄色，将军有喜，益禄进爵。

月晕，中赤外青，群臣亲附；外赤中青，臣有外心。
月晕𩰚者，其国君背约。
月晕，东向，风败五谷；西向，风雨害谷；北向，为水；南向，
旱大风。

月晕：〈阙〉卯日：天下有兵，兵合“无兵”，主凶。

月晕三重，天下兵起，有拒城，有亡国。

“月晕明”，王者自将兵出野。

月晕再重，大风，兵起；三重四重，天下兵起；一曰其下
亡国易姓；五重，女主死，不则有大忧；六重，国失，天下
有大丧；七重，天下有急，天子有兵忧；八重以至十重，
兵起流血，天下更始。

月晕一重，以下有缺不合，上有冠戴，旁有白珥，白晕
连环贯珥。国大战流血，其地纷纭，不出一年。

“月晕再重，有背有反”者，背在内私成于内；在外，私成
于外。

月晕三重，外赤中浊，不散者军聚会。一曰“月晕三重，
天下兵起，土工兴，相死，女主忧。”三重赤云贯之，其下
国亡，常以十二月八日候。月，若晕三重，有大风兵起，
灾在内，女主用事。

月有两晕不合，其下水灾。

月有交晕，赤色有光，其国不出三年被兵。

月色黄有交晕，所宿国受兵。色黄白交晕，一黄一赤，
所宿国益地，期二年。交晕贯月，有军相守；从贯击者
胜，杀将。

月晕连环，兵起争地。连环一二至四五，皆为女主昌。
月晕三环，连接，黄色，天子溺爱，宠妾上僭，以妃为后，
后族盛强，其国危亡；黑色，来年大水，五谷不成；赤色，
为兵，为旱。

月一岁有连环晕，至四五，其色青赤，或赤黄润泽，皆
为女主昌，欲移国祚。

月晕，如连环，有白虹干晕，不及月，女主贵人阴谋作
乱，有白衣会，宫中有怪。

月有白晕连环接北斗，其国大兵大战流血，其下亡
地。一曰月晕连环贯北斗魁，大臣下狱，人流千里。
月晕连环及三台、五车、北斗、文昌，皆为女主昌，人君
弱，后宫有喜，有赦。

月晕而冠，天子有喜，多大风。

月晕而珥，兵起，战从珥所击胜。一曰：“有军而珥，有大
水，女丧月晕一珥，得珥，之国失地。晕两珥，先起兵者胜。
月晕不合，有两珥，有水，不出一月。

月晕，有白珥，上将战死。

月晕两珥，有白云如虹，或白虹贯之，天下有大战，以
宿占国。

月晕，有抱珥在晕外，外人战胜；在内，内人战胜。
月晕，有璚臣叛，兵起。

月晕一重，下璚上冠，旁有珥，兵起。

月晕有虹，蜺乘之，战，从虹所往，胜。

月晕，有虹蜺直指破晕，至月中，破军杀将。

月有晕，白虹贯月，兵大起，将军野死。

月晕有云横贯之，起兵者胜，一曰：“左右吏死。”

月晕而赤云如火，其城围而降。

月晕，有云如布，或三或四，贯晕及月有兵从之来者，
勿当之，当之者必败。

月晕，有白云如杵，抵月不出，其年有女丧。

月晕，有云贯晕蔽月，不出其年国有丧。

月晕，有白气从外入，攻城者胜；从内出，中兵出胜。
月晕，有白云交横贯月，大将暴亡，军败。

月晕，有流星出晕中，其国贵人走。有流星入晕中，臣
走，在外者还。流星交入晕中，或落月上，其分国乱。晕
而不风，兵起。

月晕天，无云，有流星过月上下，其国有喜。

月晕而流星横度晕中，诸侯有亡国失地者，一曰“王
侯有丧。”

月晕中流星出，其国忧；赤色拔城；黑色破军。

月环晕，有流星，入之，外国有使来，出之，天子后宫得
子。流星黄白明润，为喜。

月晕有客星，在月北，北国胜；月南，南国胜。

军在外月晕光色鲜明者，战胜。

月晕先合而后消，所在方胜。月“以正月三日晕所宿，
国小熟；五日晕，大熟；二日晕，有土工。”《荆州占》曰：“月以
正月八日、九月十六日、十八日夜有晕者，其年三月
有德令；十一月夜晕，大旱；十二月夜晕，蜚虫多死；二
十三日、二十四日夜晕，五谷不成；二十五日、二十六
日夜晕，枲贵。”

月以正月八日、十二日夜晕，国兵尽出，有军在外则
罢。

“月正月上旬：一晕，树木虫；二晕，木伤；三晕，雷震物；四
晕、五晕，天下更主；六晕，有亡国；七晕、八晕，道多死人。”
《武密占》曰：“正月上旬，月三晕，有大赦，在明年；一曰正
月。月三晕，民𩰚岁恶。”《荆州占》曰：“月三晕，王者将兵出
行；五晕至九晕，其国亡地；十晕以上，天下更改。五月
中，月至九晕，道上热，死人。”

月正月甲乙，日晕，人疾疫。丙丁，日晕，旱。戊己，日晕，大
水，土工起。庚辛，日晕，大兵。壬癸，日晕，江河决溢。
月春晕木日，夏晕火，日，秋晕金，日，冬晕水日。四季晕
土，日为其分有殃，主死国乱。

月以庚戌日夜晕，有赦。所谓“夜”者，自子至日出，自日
入至亥，皆其日之夜也。他仿此。

月晕围角、亢，大将军有忧。

月晕围角、亢、氐、房、心五宿。以丑寅月，有大赦；围四宿，
小赦。

“月晕围角、亢”，天下士卒死，《四足虫》多死。

月晕围氐、房心，《石氏》曰：“有德令。”郗萌曰：“其地有疫。”
月晕围房心，兵起，庙堂，国亡。晕房心而勾氐宿，大赦。
月晕房心勾及尾箕，大风动地。

月晕亢及心尾，四足虫为害，不出其年，山崩国改。
月晕尾箕，人疾疫。围箕尾斗，兵从东北来者胜，从南
方来者不胜。

月晕围南斗，大将易正。月晕围箕斗，五谷不成。
月晕围牛女，女工丝枲皆贵，牛多暴死。

月晕围虚，危兵谋不成，一曰“兵起庙堂。”

月晕围室壁，风起，大水，寡妇婴儿多死，土工兴，有谋
不成。

月晕围壁、奎娄，其地人病水，虫多死。

月晕围胃昴，人多腹痛。

月晕围昴毕，有德令，不则有反者。

月晕昴毕参，有赦，不出三年人主忧。

月晕毕、参，《觜弓》贵。

月晕参、井多冰霜。

月以太岁所在日辰晕毕至五车及一星，小赦；及三
星至五星，大赦。

月以《建子》之月晕昴，至参，尽及五车皆在晕中，大赦；
不尽，小赦。

月晕井鬼，其年不和，一曰旱。

月晕翼，参军在外战，亡其偏将。

月晕轸角，先起兵者不胜，有赦，期百二十日。

“月在角，晕围北斗”，大臣有诛者。

月晕环北斗魁第一星、第二星，天子立妃为后，又曰
“北国有来归者月晕围北斗柄三星，大风雨，不则大臣有黜者死者。
月晕环天市、房、心、贯索，市有火，天子宫中防火。
月晕昴、毕、五车、参井，来年五谷熟，女主恣。

月晕贯北斗、辅星，大臣下狱。

月晕围太微翼轸，少微三台女主喜。

月晕围北极五帝内座，臣蔽主天下兵起。

月晕围紫微垣，至文昌，有赦令。

白晕贯月，王者恶之。

月晕，赤白青，或赤黄纯黄如晕，或月有黄光四散，或
紫赤黄光射月，或紫气绕月遍，或紫气绕月上下，或
穿月过，或月上下五色云气簇月，或晕五色、四色鲜
明光彩，或月生黄气，高一丈、二丈至五丈之上，皆为
阴盛阳衰。人君重女色，政在后宫之应。凡日晕黄紫，
或吐紫气，或黄赤气立日上，或绕日，或日出入，常有
紫云，或黄云气，辉光射地，日光大明，皆为君安国昌
之象。盖日晕者，阳精盛而抱日，故有五色，即为喜气。
月为女主，承君者阴盛则侵阳，非常之气，不宜常见，
是故喜在后宫，非社稷之福也。

“白虹贯月”，兵起将死，又为不臣。

青气贯月，大兵起，在夏，大旱；秋，民不安；冬，女主喜；春，
谷不成。

白气贯月，春灾，女主忧，白衣会夏，大水，在秋为风，在
冬主纳妃为后。

“黄气贯月”，四时皆为女主盛强。

“黑气贯月”，夏则女主不安，水潦，春秋皆为雨水，不则
月内多阴。

青气贯月，在冬春，女主大昌。

“紫气抱《月遍》女”，主大昌，不利社稷。

月始生，黑云贯月，名曰“缴云。”或一或二，出五日，必有
暴雨。

月始出云，居其中，状如禽兽，其名曰“綦。”甲乙日见，东
方，受其害；丙丁日见，南方，受其害；戊己日见，中央，受
害；庚辛日见，西方，受害；壬癸日见，北方，受害。

月下有气，如人相随，是谓“恶成”，其下国分王侯将相
当之。

月上有赤黑云气临月，或月下气如飞鸟，其分无君。
月旁白云如杵抵月，六十日内有战，破军杀将。
月旁多赤云，如人头，兵起，大战流血；白为兵起；黑，水
灾。

月旁有白云、黑云、苍云，或一或二三，状如厚布，抵月，
其分城围邑拔。

白云刺月，其下君亡。青云刺月，主受其殃，五谷不成；
赤云刺月，是谓仇贼。黄云刺月，女主有忧；黑云刺月，
多阴雨。

“黑云气”，似晕围月，或射月，皆为女主不安。七日内有
雨，不占。

凡月晕有非常气色，皆为妃后谋主。

凡月晕有抱珥冠戴承履者，皆吉。数见者，君安，臣顺，
女主吉昌。

月以四时壬癸日晕，皆为大水。